
Joulusatu



Lumet sulivat  








Teksti ja kansi: Callum Abarca









Jouluvalmisteluja



Joulua odotettiin innokkaina, ja kaikki
oli muuten kuten kuuluukin olla, paitsi että ulkona ei ollut lunta
oikeastaan minkään vertaa.





Jouluun oli aikaa enää kaksi päivää.
Lapset istuivat aamiaispöydässä. Isosisko, Maria, kysyi äidiltä,
oliko heillä tarpeistoa muutaman pienen tonttulakin
askartelemiseksi. Niitä tarvittaisiin lumesta muotoiltuun
jouluasetelmaan. Äiti sanoi, että kaikki tarpeellinen oli
käytettävissä.





Maria oli ensimmäisellä joululomallaan
koulusta ja hän oli innoissaan tonttulakkien tekemisestä.
Pikkuveli, Elmer, joka ei ollut vielä koulussa, sanoi, että hänkin
haluaa tehdä tonttulakkeja. Äiti sanoi, että totta kai molemmat
lapset saisivat askarrella, mutta Maria leikkaisi kankaat, ja Elmer
saisi levittää liimat tonttulakkien saumoihin.





Aamu oli hämärä. Piha näytti tummalta,
koska lunta ei ollut. Elmer-poika katseli ikkunasta pahoitellen,
että jouluasetelman tekeminen ei onnistuisi, ellei sataisi lunta.
Kannattiko ylipäätään ryhtyä askartelemaan tonttulakkejakaan, jos
ei olisi lunta. Isä kuuli tämän keittiön ohi kävellessään, pysähtyi
ovelle ja ilmoitti ovelta hyvän uutisen: säätiedoituksen mukaan
pian aamupäivällä alkaisi lumisade.






Aamupäivä



Lapset innostuivat. Aamiainen syötiin ja
sitten pukeuduttiin ja lähdettiin ulos. Juuri silloin lumisadekin
alkoi. Lapset ilahtuivat. Ensin leikittäisiin ulkona, ja ruoan
jälkeen askarreltaisiin tonttulakit. Lopuksi voitaisiin vielä
iltapäivällä tulla uudestaan pihalle ja muovailla lumesta
jouluasetelma, kun lunta on satanut tarpeeksi.

